Az "Admiral Scheer" nem vett részt újabb bevetésen egészen 1942. július 2-ig, amikor egy sikertelen támadást intéztek a PQ–17-es konvoj ellen. 1942 augusztusában a Jeges-tengerre hajózott, hogy konvojokra vadásszon, valamint hogy megerősítse a németek jelenlétét a szovjetek sarkvidéki körzeteiben. Augusztus 25-én ágyúzni kezdte a Zselanyija-foknál lévő szovjet rádióállomást, majd elsüllyesztette az "Alekszandr Szibirjakov" nevű felfegyverezett jégtörőt, de nem sikerült a környéken lévő konvojra találnia. A jégtörő legénységének sikerült üzennie a dicksoni kikötőnek. Ezt követően az "Admiral Scheer" lőni kezdte Dickson kikötőjét. A helyőrségnek volt két elszállításra váró 152 mm-es tarackja, amellyel sikerült kisebb sérüléseket okozni a német hajó fedélzetén. A tűzharcba bekapcsolódott a felfegyverzett "Gyezsnyov" gőzös is. A fegyveres ellenállás miatt az "Admiral Scheer" füstfüggönyben elhagyta a szovjet kikötőt, de még lőtte a közelben levő parti létesítményeket. Gránátok robbantak Novij Dickson rádióállomás mellett és kigyulladtak a Konusz-szigeten levő széntárolók. Útban a wilhelmshaveni kikötőbe egyetlen ellenséges konvojjal sem találkozott.